РЕШЕНИЕ ЗА ИЗПЪЛНЕНИЕ НА КОМИСИЯТА
от 23 април 2012 година
за признаване на „Доброволната схема на Еnsus по Директивата за възобновяемата енергия за производство на биоетанол Ensus“ за доказване на съответствие с критериите за устойчивост съгласно директиви 2009/28/ЕО и 98/70/ЕО на Европейския парламент и на Съвета
(2012/210/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 18, параграф 6 от нея,
като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива (2), изменена с Директива 2009/30/ЕО на Съвета (3), и по-специално член 7в, параграф 6 от нея,
след като обсъди с Консултативния комитет, създаден съгласно член 25, параграф 2 от Директива 2009/28/ЕО,
като има предвид, че:
(1)
Директиви 2009/28/ЕО и 2009/30/ЕО определят критериите за устойчивост за биогоривата. Позоваването на разпоредбите на членове 17 и 18 от Директива 2009/28/ЕО, както и на приложение V към нея следва да се тълкува като позоваване и на сходните разпоредби на членове 7б и 7в от Директива 98/70/ЕО и на приложение IV към последната.
(2)
В случаите, когато биогоривата и течните горива от биомаса трябва да бъдат взети под внимание за целите, посочени в член 17, параграф 1, букви а), б) и в), държавите-членки изискват от стопанските оператори да покажат съответствието на биогоривата и течните горива от биомаса с критериите за устойчивост, посочени в член 17, параграфи 2-5 от Директива 2009/28/ЕО.
(3)
В съображение 76 от Директива 2009/28/ЕО се посочва, че налагането на прекомерна тежест върху промишлеността трябва да се избягва и доброволните схеми биха могли да спомогнат за създаването на ефективни решения за доказване на съответствие с тези критерии за устойчивост.
(4)
Възможно е Комисията да реши, че дадена доброволна национална или международна схема доказва, че партидите биогорива съответстват на критериите за устойчивост, посочени в член 17, параграфи 3-5 от Директива 2009/28/ЕО, или че доброволна национална или международна схема за измерване на намалението на емисиите на парникови газове съдържа точни данни за целите на член 17, параграф 2 от същата директива.
(5)
Комисията може да признае подобна доброволна схема за период от 5 години.
(6)
Когато даден икономически оператор предостави доказателство или данни, получени в съответствие със схема, която е била призната от Комисията, в степента, изисквана от това решение за признаване, държавата-членка не изисква от доставчика да предостави допълнителни доказателства за съответствие с критериите за устойчивост.
(7)
„Доброволната схема на Еnsus по Директивата за възобновяемата енергия за производство на биоетанол Ensus“ (наричана по-долу „схемата Еnsus“) бе представена на 21 ноември 2011 г. на Комисията с искане за признаване. Схемата се отнася за биоетанол от фуражна пшеница от ЕС, произведен в рафинерията Ensus One. Признатата схема ще бъде на разположение чрез платформата за прозрачност, създадена по силата на Директива 2009/28/ЕО. Комисията ще вземе предвид съображенията, свързани с търговската поверителност, и може да реши да публикува схемата само частично.
(8)
Оценката на схемата Ensus установи, че тя адекватно покрива критериите за устойчивост от Директива 2009/28/ЕО, както и че тя прилага методологията на системата за масов баланс в съответствие с изискванията на член 18, параграф 1 от Директива 2009/28/ЕО.
(9)
Оценката на схемата Ensus установи, че тя отговаря на съответните стандарти за надеждност, прозрачност и одит от независим одитор и е в съответствие с методологическите изисквания в приложение V към Директива 2009/28/ЕО,
ПРИЕ НАСТОЯЩОТО РЕШЕНИЕ:
Член 1
„Доброволната схема на Еnsus по Директивата за възобновяемата енергия за производство на биоетанол Ensus“, за която на 21 ноември 2011 г. е подадено искане до Комисията за признаване, доказва, че партидите от биогорива съответстват на критериите за устойчивост, посочени в член 17, параграфи 3-5 от Директива 2009/28/ЕО и член 7б, параграфи 3-5 от Директива 98/70/ЕО. Схемата също така съдържа точни данни за целите на член 17, параграф 2 от Директива 2009/28/ЕО и член 7б, параграф 2 от Директива 98/70/ЕО.
Освен това данните могат да бъдат използвани за доказване на съответствие с член 18, параграф 1 от Директива 2009/28/ЕО и с член 7в, параграф 1 от Директива 98/70/ЕО.
Член 2
1. Настоящото решение е валидно за срок от 5 години след влизането му в сила. Ако след приемането на решението от Комисията съдържанието на схемата претърпи промени, които биха поставили под въпрос основанието на настоящото решение, тези промени се съобщават незабавно на Комисията. Комисията ще направи оценка на съобщените промени, за да установи дали схемата все още отразява в достатъчна степен критериите за устойчивост, за които е призната.
2. Ако има ясни доказателства, че схемата не е изпълнила елементи от съществено значение за настоящото решение, или са налице тежки и сериозни нарушения на тези елементи, Комисията може да отмени своето решение.
Член 3
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Съставено в Брюксел на 23 април 2012 година.